|  |
| --- |
| **Budapest Főváros VII. kerület Erzsébetváros Önkormányzata**  Gyuris Gabriellairodavezető |

Iktatószám:

Napirendi pont: ….

**ELŐTERJESZTÉS**

A Pénzügyi és Kerületfejlesztési Bizottság2023. szeptember 5 - ei rendkívüli

ülésére

|  |  |
| --- | --- |
| **Tárgy:** | Tájékoztatás a Bischitz Johanna Integrált Humán Szolgáltató Központ által meghirdetett „Köz- és szociális étkeztetés biztosítása és az ehhez kapcsolódó tálalókonyhák üzemeltetése Budapest VII. kerületében” tárgyú közbeszerzési eljárás eredményéről |

**Készítette:**

Farkas Tünde

igazgató

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**Tisztelt Bizottság!**

Erzsébetváros Önkormányzata fenntartásában lévő óvodák és a kerület területén működő közoktatási és szociális intézmények részére biztosított közétkeztetéssel és szociális étkeztetéssel összefüggő feladatok ellátására, közbeszerzési eljárás lefolytatását követően vállalkozási szerződés került korábban megkötésre. A vállalkozási szerződés alapján jelenleg a Szakácstündér Kft. végzi az étkeztetéssel összefüggő feladatokat, mely szerződés 2023. december 31. napján lejár, így új közbeszerzési eljárás megindítására volt szükség.

A Budapest Főváros VII. kerület Erzsébetváros Önkormányzatának és Polgármesteri Hivatalának hatályos Közbeszerzési Szabályzat I. Fejezet 1.5 pontja szerint:

*„Az Önkormányzat saját közbeszerzési szabályzattal rendelkező önállóan gazdálkodó költségvetési szerve közbeszerzési eljárást a Bizottságnak bemutatott szabályzat alapján, felelős akkreditált közbeszerzési szaktanácsadó bonyolításában maga végzi azzal, hogy közbeszerzést a közbeszerzési eljárást megindító dokumentumok Bizottság általi jóváhagyását követően indíthat. A közbeszerzési eljárásban meghozott érdemi döntését, így az egyes ajánlatok érvényessé/érvénytelenné nyilvánítását, az eljárást lezáró döntést, a megkötött szerződést a Bizottság részére köteles megküldeni.”*

A Bischitz Johanna Integrált Humán Szolgáltató Központ (a továbbiakban: Humán Szolgáltató) „Köz- és szociális étkeztetés biztosítása és az ehhez kapcsolódó tálalókonyhák üzemeltetése Budapest VII. kerületében” tárgyú közbeszerzési eljárást – a fenntartó előzetes tájékoztatása és a pályázati felhívás engedélyezését követően a Bizottság 221/2023. (IV.18.) sz. határozata szerint (előterjesztés 1. sz. melléklete) – teljes körűen lebonyolította, melynek eredményéről a Humán Szolgáltató igazgatója jelen előterjesztés keretén belül kívánja tájékoztatni a fenntartót.

A közbeszerzési eljárás lebonyolításával kapcsolatos felelős, akkreditált közbeszerzési szakértői (FAKSZ) feladatokat Dr. Nedwed Mária ügyvéd látta el.

A bíráló bizottság 5 fővel állt fel, melynek tagjai *jogi, közbeszerzési és FAKSZ, pénzügyi és szakmai* gyakorlat meglétének figyelembevételével kerültek kiválasztásra. A teljes pályáztatási folyamat a FAKSZ felügyelete mellett zajlott.

Az eljárást lezáró döntéseket – a bíráló bizottság javaslatára, továbbá a felelős, akkreditált közbeszerzési szakértő ellenjegyzésével – a döntést a Humán Szolgáltató igazgatója hozta meg.

A közbeszerzési eljárás típusa: a közbeszerzésekről szóló 2015. évi CXLIII. törvény (Kbt.) harmadik részében meghatározott nyílt, uniós (Kbt. 81. §) eljárás. Az eljárás dokumentumai az Elektronikus Közbeszerzési Rendszerben (EKR) a jogszabályi előírásoknak megfelelően kerültek feltöltésre. A Közbeszerzési Hatóság semmilyen eljárási hibát nem állapított meg.

Összességében elmondható, hogy a szigorú feltételek, elvárások ellenére problémamentes közbeszerzési eljárást folytatott le a Humán Szolgáltató a jelzett tárgyban..

Az ajánlattételi időszak alatt összesen tizenegy (11) kérdés érkezett kiegészítő tájékoztatás kérésként az érdeklődő gazdasági szereplőktől, melyekre a Humán Szolgáltató bíráló bizottsága által adott válaszokat a kérdezők elfogadták, vitarendezésre nem került sor. A kérdések és a FAKSZ által publikált válaszok (három (3) kiegészítő tájékoztatás kérés és három (3) kiegészítő tájékoztatás) az előterjesztés 2. sz. mellékleteként csatolásra kerültek.

A felhívás iránt öt (5) gazdasági szereplő érdeklődött, majd a benyújtási határidőig összesen három (3) darab ajánlat érkezett, melyből a bíráló bizottság kettő (2) darab ajánlatot az előzetes, formai vizsgálatot követően érvénytelennek minősített. Az érvénytelen ajánlatok a benyújtandó dokumentumok terén jelentős hiányokat mutattak, melyek nem voltak pótoltathatóak az ajánlattevőkkel, mint pl.: komplett étlapcsoportok.

Az ajánlati felhívás szerint, amennyiben egy ajánlat megfelelt az ajánlati felhívásnak, a közbeszerzési eljárás eredményesnek volt minősíthető, így szabályszerűen kihirdethető volt a bíráló bizottság javaslata alapján a nyertes Ajánlattevő.

Érvényes ajánlatot nyújtottak be::

* **Pannon Menza Szolgáltató és Vendéglátó Korlátolt Felelősségű Társaság ÉS Menzamax Vendéglátó és Szolgáltató Korlátolt Felelősségű Társaság közös ajánlattevők.**

Érvénytelen ajánlatot nyújtottak be:

* **Eatrend Korlátolt Felelősségű Társaság**
* **Prizma-Junior Közétkeztetési Zártkörűen Működő Részvénytársaság**

**A nyertes ajánlattevő(k):**

**Pannon Menza Szolgáltató és Vendéglátó Korlátolt Felelősségű Társaság ÉS Menzamax Vendéglátó és Szolgáltató Korlátolt Felelősségű Társaság közös ajánlattevők.**

A bírálati jegyzőkönyv, mely a Humán Szolgáltató bíráló bizottsága által kidolgozott szakmai, pénzügyi, jogi és közbeszerzési vonatkozású értékelés részletes szempontrendszerét tartalmazza az előterjesztés 3. számú mellékleteként csatolásra került, továbbá az EKR-ben dokumentált összegzést is mellékeljük (4. sz. melléklet).

A szakmai elvárásokon túl a **nyertes ajánlati ár** a szerződéses időszakra, azaz **2024.01.01-től számított 24 hónapra: 1.281.199.250 Ft.**

A Szerződés 4.5 pontja szerint a nyertes Ajánlattevő által igényelt díjemelést az emeléssel érintett évet megelőző október hó 10. napjáig kizárólag a KSH által közzétett élelmiszer árakra vonatkozó infláció mértékének megfelelően kezdeményezheti a nyersanyagnorma és rezsiköltség és mértékének emelését a Megrendelőnél írásban. A nyersanyagnorma és rezsiköltség ilyenformában való mértékének fentiek szerinti emelése a képviselő-testület jóváhagyását követően a következő év első napjától érvényesíthető.

**A KSH által közzétett infláció mértékétől eltérő díjemelés külön tárgyalás tárgya a Felek között.**

A Szerződés alapján az abban megjelölt helyiségek használatáért, valamint az eszközök és berendezések használatáért a nyertes Ajánlattevőt bérleti díj fizetési kötelezettség terheli, melynek éves összege: 15.786.000 Ft + ÁFA.

Az eljárás eredményét gazdasági szereplő és egyéb személy **nem támadta meg**, így a fent nevezett Kft.-vel való szerződéskötésre 2023. augusztus 02. napján került sor. A szerződés (5. sz. melléklet) tartalmát, így a szolgáltatás jövőbeni kereteit, az azzal szemben támasztott minőségi elvárásokat a Kft. képviselete átlátta, a Felek a szerződési feltételeket egyöntetűen elfogadták.

A szerződés mellékletei:

* 6. sz. melléklet árazott költségvetés;
* 7. sz. melléklet műszaki dokumentáció;
* 8. sz. melléklet ajánlati dokumentáció.

Az ajánlattételi felhívás I.2.14. pontja szerint: „A szerződés határozott 24 hónapos időtartamának lejártát követően további 24 hónapos időtartamra meghosszabbodhat a Felek közös megállapodása alapján.

**Az óvodákra meghatározott várható adagszám a szerződés időintervallumának 21 hónapját követően, azaz 2025. szeptember 01. napjától aktiválódik, azaz 2025. szeptember 01. napjával kell a nyertes Ajánlattevőnek ezekre a teljesítési helyekre kötelezettségeit teljesítenie.**

A szerződés határozott 24 hónapos időtartamának lejártát megelőző 3. hónapban a Felek egyeztetését követően a szerződés időtartama további 24 hónapos időtartamra meghosszabbítható **az óvodai adagszámokkal bővítetten**, amennyiben a Felek a szerződésbe foglalt kötelezettségeiket addig maradéktalanul teljesítették. A szerződés meghosszabbítása vonatkozásában egyéb feltétel nem támasztható.”

A 2024.-2025. évre vonatkozóan az Önkormányzat a Bischitz Johanna Integrált Humán Szolgáltató Központ költségvetésében biztosítja a szolgáltatás fedezetét.

***Kérem a Tisztelt Bizottságot a tájékoztatás szíves elfogadására.***

Budapest, 2023. augusztus 23.

Gyuris Gabriella

irodavezető

Előterjesztés mellékletei:

1. sz. melléklet: PKB határozat
2. sz. melléklet: Kiegészítő tájékoztatás kérések és kiegészítő tájékoztatások (3 db)
3. sz. melléklet: Bíráló Bizottsági jegyzőkönyv a szempontrendszer szerint
4. sz. melléklet: Összegzés
5. sz. melléklet: Szerződés
6. sz. melléklet: Árazott költségvetés
7. sz. melléklet: Műszaki dokumentáció
8. sz. melléklet: Ajánlati dokumentáció