VÁLLALKOZÁSI SZERZŐDÉS

(tervezet)

amely létrejött egyrészről:

Név: **EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság**

Székhely: 1071 Budapest, Damjanich utca 12.;

Adószám: 12194528-2-42;

Cégjegyzékszám: 01-10-043258;

Képviseli: Dr. Halmai Gyula vezérigazgató

mint Megrendelő, (a továbbiakban: **Megrendelő**),

másrészről:

Név:

Székhely:

Adószám:

Cégjegyzékszám:

Pénzforgalmi számlaszám:

Pénzforgalmi szolgáltató:

Képviseli:

mint Vállalkozó, (a továbbiakban: **Vállalkozó**),

**–** együttes említésük esetén: **Felek**, önállóan: **Fél** **–** között alulírott napon és helyen a jelen vállalkozási keretszerződésben írt feltételek szerint:

# PREAMBULUM

* 1. Megrendelő, mint Ajánlatkérő 2023. …. …-án, ajánlattételi felhívás közvetlen megküldésével hirdetmény közzététel nélküli tárgyalásos közbeszerzési eljárást folytatott le a közbeszerzésekről szóló 2015. évi CXLIII. törvény (a továbbiakban: Kbt.) 98. § (2) bekezdés c) pontja alapján „**Parkolási nyilvántartó rendszer biztosítása**” (EKR001517422023) tárgyban
  2. A vállalkozó, mint ajánlatevő az eljárásban a törvényes feltételeknek megfelelő érvényes ajánlatot nyújtott be, amely az eljárást megindító felhívás szerinti értékelési szempont alapján a legalacsonyabb összegű ellenszolgáltatást tartalmazó ajánlatként került kiválasztásra és a megrendelő a vállalkozót nevezte meg az eljárás nyerteseként.
  3. Szerződő Felek rögzítik, hogy a közbeszerzési eljárás során keletkezett iratokat úgy kell tekinteni, mint amelyek a Szerződés elválaszthatatlan részét képezik, azzal együtt értelmezendőek.
  4. Szerződő Felek kijelentik, hogy a közbeszerzési eljárás során keletkezett hivatkozott dokumentumok teljes terjedelmükben fizikailag nem kerülnek csatolásra a Szerződés törzsszövegéhez, ám Szerződő Felek kölcsönösen kijelentik, teljes körűen elismerik és a Szerződés részének tekintik azok tartalmát.
  5. Ha a Szerződés törzsszövege és mellékletei, illetve a fenti dokumentumok között ugyanazon kérdésre vonatkozóan bármely eltérés, ellentmondás, értelmezési nehézség merül fel, a dokumentumok hierarchiája a következő:

1. a jelen Szerződés,
2. az Ajánlattételi Felhívás,
3. a Közbeszerzési Dokumentáció, beleértve a Vevő, mint ajánlatkérő részéről kiadott kiegészítő tájékoztatásokat is,
4. az Eladó közbeszerzési eljárásban tett nyertes ajánlata.

# I. SZERZŐDÉS TÁRGYA

* 1. A megrendelő megrendeli, a vállalkozó pedig elvégzi a Felek által ismert, a Megrendelő által jelenleg is használt és a Vállalkozó szerzői joga által védett **parkolási rendszer üzemeltetését támogató informatikai ügyviteli szoftver-rendszer** (a továbbiakban:**Parkolási nyilvántartó rendszer**) **meglévő tartalommal és továbbfejlesztett kiegészítő funkciókkal (modulokkal) történő biztosítását,** **szerződés időtartama alatti üzemeltetését;** **és egyéb kapcsolódó szolgáltatások nyújtását, továbbá a parkolás üzemeltetési szolgáltatás ellátásához szükséges eszközök biztosítását** az eljárást megindító felhívásban és a Műszaki követelményekben meghatározottak szerint.

A szolgáltatások részletes leírását a Szerződés mellékletét képező 1. számú melléklet, a Közbeszerzési eljárás műszaki leírása (Műszaki követelmények) tartalmazza.

* 1. A vállalkozó a jelen szerződésben meghatározottak szerinti korlátlan felhasználói jogot (továbbiakban: **Licence**-t) ad át a megrendelő részére.
  2. Vállalkozó a Szerződés teljesítését a Megrendelő által rendelkezésre bocsátott Közbeszerzési eljárás műszaki leírása (Műszaki követelmények) és a Megrendelő utasításai szerint a hatályos jogszabályoknak, hatósági előírásoknak, és szakmai szokásoknak megfelelően köteles végezni.
  3. A szerződés szerinti feladatok teljesítése Felek egyező megállapodása szerint akkor történik meg szabályszerűen, ha az e körben előírt szolgáltatást a Vállalkozó saját kockázatára az előírt napi 24 órás működési időben folyamatosan hiba- és hiánymentesen biztosítja a szerződés teljes időtartama alatt.

# II. Licencek biztosítása

**1. Szoftverek meghatározása**

Az alábbi, jelen szerződés tárgyát képező szoftverek (a továbbiakban: **Szoftvercsomag**) a szerzői jog és szerzői jogi megállapodások, valamint egyéb, a szellemi tulajdonra vonatkozó törvények és egyezmények védelme alatt állnak.

A Szoftvercsomag részletes meghatározását, funkcionális leírását az 1. számú melléklet (Közbeszerzési eljárás műszaki leírása (Műszaki követelmények)) tartalmazza.

**2. Licence terjedelme**

* 1. Jelen szerződés keretében a vállalkozó a Szoftvercsomag egyes elemeire külön-külön, a 1. számú mellékletben meghatározott felhasználói számra meghatározott Licencet ad át a megrendelőnek, de a Szoftvercsomagnak és bármely elemének tulajdonjogát nem ruházza át.
  2. A megrendelő kötelezettséget vállal arra, hogy a szellemi tevékenységekre és termékekre vonatkozó magyar és nemzetközi jogvédelmi előírásokat betartja.
  3. A jelen szerződésből kifolyólag – vagyis erre vonatkozó külön szerződés nélkül – a megrendelő nem szerez jogot semmilyen, a vállalkozó által biztosított eszköz vagy eljárás használatára vagy tulajdonlására.
  4. A vállalkozó a jelen szerződés keretében meghatározottak szerint biztosít Licencet a megrendelő részére, és vállalkozó feladata a Licence tárgyát képező Szoftvercsomag és kezelési utasítások, kézikönyvek átadása.

**3. Egyéb jogok és korlátozások**

3.1. A megrendelő kizárólag saját szervezetén belüli felhasználási jogot szerez a szerződésben meghatározott díj maradéktalan megfizetésével a vállalkozó által részére átadott szoftverekre, az azokhoz kapcsolódó dokumentumokra, illetve az azokban foglalt szellemi termékekre.

3.2. A megrendelő kizárólag saját intézményén belüli felhasználási jogot szerez a vállalkozó által számára átadott szoftverre vagy annak lehetséges továbbfejlesztésére, használatára. A felhasználási jog jelen szerződés időtartamáig biztosított a megrendelő számára.

3.3. A vállalkozó a szoftvercsomagnak és bármely elemének tulajdonjogát nem ruházza át a megrendelőre, a forráskódot nem adja át.

3.4. A megrendelő nem jogosult a vállalkozó által részére átadott Szoftvercsomag Licencet a vállalkozó előzetes írásbeli engedélye nélkül harmadik személy részére átengedni, még részben sem, illetve nem jogosult az átadott szoftvereket módosítani és/vagy továbbfejleszteni, továbbá tilos a Szoftvercsomag egyes szoftver elemeit visszafordítani, visszafejteni, belső felépítését elemezni.

# III. HAVI LICENCE BÉRLETI díj

* 1. Jelen szerződésben foglalt feladatokat a vállalkozó **……,-Ft/hónap + ÁFA, azaz ……………….forint/hónap + ÁFA díj** ellenében végzi el.
  2. Az áfa mértéke és elszámolása a mindenkor hatályos adójogszabályok szerint történik.
  3. Jelen szerződés III.2. pontjában szereplő havi díj a magyar forint árfolyamváltozásától független. Az ajánlatban szereplő ajánlati árak felemelésére jelen Szerződés határozott időtartama alatt Vállalkozó nem jogosult.
  4. A vállalkozói díj fedezetet nyújt Vállalkozónak a szolgáltatások ellátásában felmerült összes közvetlen és közvetett költségére.
  5. Az elszámolás, a számlázás és a kifizetés pénzneme magyar forint (HUF).

# IV. fizetési feltételek

* 1. Megrendelő előleget nem biztosít.
  2. A felek az általános forgalmi adóról szóló 2007. évi CXXVII. törvény 58. § alapján határozott időre szóló elszámolásban állapodnak meg.
  3. Vállalkozó a teljesítést követően havonta egy alkalommal a tárgyhót követő 15. napig nyújthatja be számláját. A teljesítés időpontja a tárgyhó utolsó napja.
  4. A számla csak a megrendelő képviselője által kiállított teljesítésigazolás kiadását követően nyújtható be. A teljesítésigazolás kiállításának feltétele, hogy a vállalkozó a tárgyhónapban elvégzett feladatokat tartalmazó munkalapokat, az azt követő hónap 5. napjáig a megrendelő részére megküldi.
  5. A fenti dokumentumok nélkül számla nem fizethető ki.
  6. A számlákat 1 (egy) példányban kell benyújtani.
  7. A számlának meg kell felelnie a számvitelről szóló 2000. évi C. törvény és az általános forgalmi adóról szóló 2007. évi CXXVII. törvény előírásainak, valamint a vonatkozó egyéb hatályos jogszabályi előírásoknak.
  8. Megrendelő a Kbt. 27/A. § alapján köteles fogadni és feldolgozni az olyan elektronikus számlákat, amelyek megfelelnek az EN 16931-1:2017 számú európai szabványnak és az Európai Bizottság által e szabványhoz az Európai Unió Hivatalos Lapjában közzétett szintaxislistának.
  9. A megrendelő jogosult a benyújtott számlát felülvizsgálni. Ha a benyújtott számlát a megrendelő tartalmi meg nem felelés miatt visszautasítja, a vállalkozó köteles azt megfelelő tartalommal ismét benyújtani. A fenti hiánypótlás miatti késedelmes fizetésből eredő kártérítési, kártalanítási vagy késedelmi kamatfizetési kötelezettség nem terheli a megrendelőt.
  10. A számlák kifizetése a Polgári Törvénykönyvről szóló 2013. évi V. törvény (a továbbiakban: Ptk.) 6:130. § (1) bekezdésére tekintettel annak a megrendelő általi kézhezvételétől számított 30 napos fizetési határidővel történik.
  11. Bármely számla összegének a megrendelő általi késedelmes kiegyenlítése esetén a szállító a Ptk. 6:155. § (1) bekezdése szerinti késedelmi kamatot köteles megfizetni a vállalkozónak.
  12. A vállalkozó nem fizet, illetve számol a szerződés teljesítésével kapcsolatban olyan költségeket, melyek a Kbt. 56. § (1) bekezdés k) pontja szerinti feltételnek nem megfelelő társaság tekintetében merülnek fel, és melyek a vállalkozó adóköteles jövedelmének csökkentésére alkalmasak.

# V. JOGSZAVATOSSÁG, KÁRTÉRÍTÉS

* 1. A vállalkozó köteles a licensz jogokat a jelen szerződésben és annak mellékleteiben, valamint az Egyedi Megrendelésben meghatározott feltételek szerint; és a vonatkozó jogszabályok és jogi előírások szerint biztosítani.
  2. Ha a vállalkozó írásbeli értesítést kap a megrendelőtől arra vonatkozólag, hogy a jelen pontban foglalt kijelentéseket vagy szavatosságokat megszegte, köteles saját költségén az értesítés kézhezvételét követő harminc (30) napon belül a szerződésszegést orvosolni. Amennyiben ennek nem tesz eleget, a megrendelő jogosult jelen szerződés rendelkezései szerint felmondani.
  3. A vállalkozó nem vonható felelősségre szerződésszegésért, ha a mulasztás nem a vállalkozó érdekkörébe tartozó ok következménye, ideértve többek között azt az esetet, mikor a megrendelő nem teljesíti kötelezettségeit.
  4. Ha valamelyik Fél a jelen szerződés szerinti kötelezettségei teljesítésével késedelembe esik, köteles a másik Felet erről haladéktalanul értesíteni, és írásban meghatározni a késlekedés becsült időtartamát.

# VI. A szerződés időTARTAMA, teljesítési határidő

* 1. Jelen szerződés az aláírás napján lép hatályba.
  2. Jelen szerződést a Felek 24 hónap határozott időre kötik meg egymással, kivéve azokat a rendelkezéseket, amelyek jellegüknél fogva hosszabb időre szóló jogot vagy kötelezettséget keletkeztetnek a Felek között. Jelen szerződés megszűnése nem érinti a titoktartással, bizalmas információval kapcsolatos kötelmeket.
  3. A rendszer telepítésekor a Szerződő Felek jegyzőkönyvet vesznek fel.
  4. Amennyiben a telepített rendszer működése nem megfelelő, azzal kapcsolatban hibák merülnek fel, a megrendelő a hibák kijavítására határidőt állapít meg, melynek időtartamára késedelmi kötbér illeti meg. A hibák kijavítását követően a Szerződő Felek jegyzőkönyvet vesznek fel a rendszer működőképességéről.

# VII. A szerződés MEGSZűNÉSE, megszűntetése

* 1. Jelen szerződés megszűnik annak időbeli hatályának lejártával.
  2. Jelen szerződést bármely Fél egyoldalúan, 60 napos rendes felmondással felmondhatja.
  3. Szerződésszegésnek minősül minden olyan magatartás vagy mulasztás, amelynek során bármelyik fél jogszabály, illetve a szerződés alapján őt terhelő bármely kötelezettségének teljesítését elmulasztja.
  4. A jelen szerződést mindkét Fél írásban azonnali hatállyal felmondhatja, ha a másik Fél a szerződés szerinti kötelezettségeit súlyosan megszegte és a szerződésszegést a másik Fél értesítésében megjelölt ésszerű időtartamon belül nem orvosolta.
  5. Mindkét Fél jogosult a jelen szerződést azonnali hatállyal írásban bármikor felmondani, ha a másik Fél végelszámolását elhatározza, csődeljárást kezdeményez vagy az illetékes bíróság végzéssel elrendeli a Fél felszámolását.
  6. Amennyiben a jelen szerződés pont szerinti Vis Maior esemény több, mint hat (6) hónapig fennáll, bármelyik Fél jogosult a jelen szerződést felmondani.
  7. A vállalkozó a jelen szerződést rendkívüli felmondással különösen akkor jogosult felmondani, ha (i) a megrendelő a szerződés szerint esedékes díjfizetési kötelezettségével 90 napot meghaladó késedelembe esik és a fizetést felszólítás ellenére sem teljesíti vagy (ii) a megrendelő a titoktartási kötelezettségét megszegi vagy (iii) a megrendelő a programok felhasználásának jogát jogellenesen továbbadja harmadik személynek.
  8. A szerződést a megrendelő felmondhatja, illetve attól elállhat, ha

- feltétlenül szükséges jelen szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni,

- az Európai Unió Működéséről szóló Szerződésnek (a továbbiakban: EUMSZ) 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis.

1. A megrendelő egyoldalú jognyilatkozattal, akár azonnali hatállyal is megszüntetheti a szerződést, ha

- a szerződés megkötését követően jut a megrendelő tudomására, hogy a vállalkozó tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból;

- a vállalkozó nem biztosítja a Kbt. 138. §-ban foglaltak betartását, vagy a vállalkozó személyében érvényesen olyan jogutódlás következett be, amely nem felel meg a Kbt. 139. §-ban foglaltaknak;

- az államháztartásról szól törvény végrehajtásáról szóló 368/2011. (XIl.31.) számú kormányrendelet 50. § (1a) bekezdésére tekintettel a vállalkozó valótlanul állította, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül, illetve a szerződés időtartama alatt olyan változás történik, mely szerint a vállalkozó már nem minősül a fentiek szerinti átlátható szervezetnek;

* 1. A megrendelő a Kbt. 143. § (3) bekezdése alapján jogosult és egyben köteles a szerződést felmondani - ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon - ha

- a vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés kb) alpontjában meghatározott valamely feltétel;

- a vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés kb) alpontjában meghatározott valamely feltétel.

* 1. Amennyiben a vállalkozó a szerződést megszegi, kötbér és kártérítési felelősséggel tartozik. A kötbéren felüli kár megtérítése alól akkor mentesül a vállalkozó, ha bizonyítja, hogy a szerződésszegést ellenőrzési körén kívül eső, a szerződéskötés időpontjában előre nem látható körülmény okozta, és nem volt elvárható, hogy a körülményt elkerülje vagy a kárt elhárítsa.
  2. A fenti szerződésszegés következményei alól nem mentesít az a körülmény, hogy a szerződésszegést a vállalkozó, mint gazdálkodó szervezet irányítására, felügyeletére jogosult szerv intézkedése okozza.
  3. Amennyiben jelen szerződés VI.5. pontjában szereplő eset lép fel, a megrendelőt a hibák kijavításának időtartamára szerződés teljes időtartamára kiszámolt teljes nettó vállalkozói díj (szerződéses ár) 0,5%-a illeti meg **késedelmi kötbér**ként naptári naponként. A késedelmi kötbér maximuma: a szerződés teljes időtartamára kiszámolt teljes nettó vállalkozói díj 10%-a.
  4. A szerződés vállalkozónak felróható okból való megszűnése (pl.: a teljesítés a vállalkozónak felróható lehetetlenné válása, meghiúsulása, illetőleg a szerződés teljesítésének vállalkozó általi megtagadása) esetén a megrendelő 3 havi nettó vállalkozói díjnak megfelelő **meghiúsulási kötbér**re jogosult.
  5. A kötbér megfizetése nem érinti a megrendelő azon jogát, hogy a szerződésszegéssel okozott és a kötbér összegével nem fedezett kárának megtérítését követelje.
  6. A megrendelő a felmerülő kötbért minden esetben kiszámlázza, és azt a vállalkozó köteles 30 (harminc) napon belül a megrendelő részére megfizetni.
  7. Ha a jelen szerződést bármelyik Fél a jelen pont szerint felmondja, a Felek kötelesek egymással végleg elszámolni a már teljesített, de a felmondásig még ki nem fizetett Szolgáltatások tekintetében is.
  8. Ha jelen szerződés érvénytelenné, hatálytalanná válik vagy megszűnik, továbbra is alkalmazni kell a Felek között érvényes szerződésként azokat a kötelmeket, amelyek jellegüknél fogva hosszabb időre szóló jogot vagy kötelezettséget keletkeztetnek a Felek között.
  9. Ha e szerződés bármely okból érvénytelenné, hatálytalanná válik vagy megszűnik, az ebben a titoktartásra vonatkozó rendelkezéseket e körülmény után továbbra is alkalmazni kell a Felek között.

# VIII. Bizalmas információk és titoktartási kötelezettség

* 1. Bizalmas információnak minősül (1) a jelen szerződés alkalmazásában minden információ, melyet a Felek a szerződés érvényessége alatt, a szerződéssel kapcsolatban egymástól ilyen minősítéssel átvesznek, valamint (2) a jelen szerződéstől függetlenül mindazon információk, amelyek a Felekre és/vagy kapcsolódó társaságaikra, kutatási, fejlesztési, pénzügyi, személyzeti és üzleti eredményeikre és terveikre, üzletviteli know-how-ikra, adatbázisaiknak tartalmára, szervezeti felépítésükre vonatkoznak. A "Bizalmas Információ" kifejezés nem vonatkozik olyan információkra, amelyeket valamely Fél titoktartási kötelezettség nélkül korábban már megismert, amelyeket a Felek az egymásnak történő átadás előtt vagy után nyilvánosságra hoznak, vagy a Felek bármelyike harmadik féltől kap meg a titoktartás kötelezettsége nélkül.
  2. A Felek vállalják, hogy az átvételtől vagy a tudomásszerzéstől számított öt (5) évig ezeket a Bizalmas Információkat egymás számára megőrzik, bizalmasan kezelik és nem használják fel másként, csak és kizárólag úgy, hogy az egymás hasznára legyen; a másik Fél engedélye nélkül azokról másolatot nem készítenek. A Felek vállalják, hogy ezeket a Bizalmas Információkat a fenti időtartamon belül nem adják tovább, sem nyilvánosságra-hozatal útján, sem más módon, csak és kizárólag azoknak a személyeknek, akiknek szolgálataira – a jelen szerződésből fakadó kötelezettségeik teljesítése céljából – szükségük van és akiknek ezeket a Bizalmas Információkat feltétlenül ismerniük kell ahhoz, hogy a jelen szerződés feltételeit teljesíthessék, és akik írásban kijelentik, hogy a jelen cikkelybe foglalt feltételeket elfogadják, azokat teljesítik.
  3. Bizalmas információnak minősül fentieken kívül a jelen szerződés feltételeivel, valamint a szerződés teljesítésével kapcsolatos mindennemű információ, adat, know-how.
  4. A bizalmas információk védelmének szabályozása nem vonatkozik azokra az esetekre, ahol ezen információk átadására a Feleket jogszabály kötelezi. Amennyiben valamely Félhez a jelen szerződés által bizalmasnak minősített információ kiadására vonatkozó kérés érkezik, úgy erről a másik felet haladéktalanul köteles értesíteni.
  5. A Felek kötelesek a szerződés teljesítése során a másik Féltől kapott valamennyi információt, ideértve, de nem kizárólag a másik Fél üzletmenetére, Szellemi Alkotásokra, know-how-ra, szabadalmi eljárásokra, dokumentumokra, adatokra és rajzokra vonatkozó valamennyi információt bizalmasan, üzleti titokként kezelni, és azokat a másik Fél előzetes írásbeli hozzájárulása nélkül nem teszik közzé, illetve harmadik fél előtt nem fedhetik fel. A vállalkozó valamennyi, a jelen szerződés szerinti Szolgáltatás teljesítéséhez szükséges információt felfedheti a vállalkozó alkalmazottai, megbízottai előtt, akik a Szolgáltatások nyújtásában közreműködnek, feltéve, hogy valamennyi ilyen személy a jelen pont rendelkezéseinek megfelelően, írásban titoktartási kötelezettséget vállalt.
  6. A megrendelő kérésére, a jelen szerződés szerinti valamennyi kötelezettség teljesítésekor a vállalkozó köteles a megrendelőtől származó valamennyi dokumentációt és azok másolatait visszaadni.
  7. A jelen pontban hivatkozott titoktartási kötelezettség nem vonatkozik olyan információkra, amelyek:

- nem a jelen szerződés szerinti titoktartási kötelezettség bármely Fél általi megszegése következtében váltak vagy válnak bárki számára elérhetővé; vagy

- vonatkozásában okiratokkal bizonyítható, hogy azokat az egyik Fél a jelen szerződés szerint teljesített Szolgáltatástól függetlenül hozta létre.

* 1. Amennyiben valamelyik Felet bíróság vagy hatósági határozat kötelezi bizalmas információ közlésére, a közlés előtt az adott Fél köteles a másik Felet erről részletesen tájékoztatni.

# IX. TELJESSÉG

* 1. A szerződés egyes tételei nem szétválaszthatóak.
  2. A jelen szerződés mellékleteivel együtt képezi a Felek között a teljes szerződést. A szerződés mellékletei vagy kiegészítései kizárólag akkor érvényesek, ha írásba foglalják azokat.

# X. VIS MAJOR

* 1. A Vis Maior egy olyan rendkívüli esemény, amely a Felek akaratán és érdekkörén kívüli okból keletkezett, előre nem látható és elkerülhetetlen. Ilyennek kell tekinteni többek között a természeti katasztrófát, a háborút, tűzvészt, járványt, vesztegzárat, általános sztrájkot és a szállítási korlátozásokat.
  2. Vis Maior eseménnyel érintett Fél köteles a másik Felet haladéktalanul, írásban értesíteni az esemény körülményeiről, okáról és fennállásának várható hosszáról.
  3. A vállalkozó köteles szerződéses kötelezettségeinek teljesítését a Vis Maior esemény megszűnését követően ésszerű időn belül folytatni.
  4. A jelen szerződésben meghatározott határidők a Vis Maior esemény fennállásának időtartamával meghosszabbítandók, azonban ha ez az időtartam hat (6) hónapnál hosszabb, a megrendelő jogosult a szerződést a jelen szerződésben foglalt szabályoknak megfelelően felmondani.

# XI. ENGEDMÉNYEZÉS

A megrendelő előzetes írásbeli hozzájárulása nélkül a vállalkozó jelen szerződés szerinti jogait és kötelezettségeit sem részben, sem egészben nem engedményezheti vagy ruházhatja át.

**XII. KÉPVISELŐK, ÉRTESÍTÉSEK**

1. Megrendelő képviselője: ………………………..

Vállalkozó képviselője: …………………………

A vállalkozó és a megrendelő képviselőt nevez ki, akik a Felek közötti, a szerződés teljesítése során szükséges koordinációért felelősek. A jelen szerződéssel kapcsolatos valamennyi közlést, dokumentációt és anyagot a vállalkozói képviselő köteles a megrendelői képviselőnek elküldeni. Mindkét Fél köteles a másikat haladéktalanul írásban értesíteni képviselőik személyében történő változtatásokról.

A megrendelő előzetes írásbeli hozzájárulása nélkül (amelyet alaptalanul nem tarthat vissza, illetve nem késleltethet) a vállalkozó képviselőjének személye nem változtatható meg. A megrendelő fenntartja magának a jogot, hogy indokolt esetben kérje a vállalkozó képviselőjének megváltoztatását.

## 2. A vállalkozó képviselője és más megbízottai, alkalmazottai

A vállalkozó képviselője mellett a vállalkozó köteles a jelen szerződés szerinti kötelezettségei teljesítése céljából elegendő számú szakképzett személyt biztosítani. A vállalkozó megbízottainak ismerniük kell a Rendszer működését.

## 3. Felek értesítése

A Felek közötti, jelen szerződéssel kapcsolatos minden értesítést írásban, ajánlott küldeményként, személyes kézbesítéssel, faxon, táviratban vagy e-mailben kell továbbítani.

Az értesítés ajánlott küldeményként, személyes kézbesítéssel és táviratban való továbbítása esetén az átvételi bizonylaton feltüntetett napon, faxon való továbbítás esetén a sikeres továbbítást igazoló igazoláson feltüntetett napon, e-mailben történő továbbítás esetén pedig az e-mail szerver által küldött sikeres átküldést igazoló bizonylaton feltüntetett napon, vagy ha a feltüntetett nap nem munkanap, az azt követő munkanapon tekintendő átvettnek.

A jelen szerződés szerinti valamennyi értesítés a következő címre küldendő:

A megrendelő esetében:

Név: ……………………….

Telefon:……………………

E-mail cím: ………………..

A vállalkozó esetében:

Név: ………………………..

Telefon: …………………….

E-mail cím: ……………......

A Felek a fenti, az értesítés továbbításakor hatályos szabályok szerint a másik Félnek küldött értesítéssel időről időre megváltoztathatják címüket.

**XIII. RÉSZLEGES ÉRVÉNYTELENSÉG**

Ha a jelen szerződés bármely rendelkezése bármikor, bármilyen tekintetben a magyar jog szerint, vagy a bíróság vagy egy másik hatóság határozata alapján jogszerűtlenné, érvénytelenné vagy kikényszeríthetetlenné válik, ez a jelen szerződés többi rendelkezésének jogszerűségét, érvényességét és kikényszeríthetőségét nem befolyásolja, illetve csorbítja.

**XIV. A SZERZŐDÉS MÓDOSÍTÁSA**

A jelen szerződés a Felek kölcsönös egyetértésével, kizárólag a Kbt. 141. §-ában foglaltak alapján írásban módosítható.

Nem minősül módosításnak a Szerződő Felek nyilvántartott adataiban, így különösen a székhelyében, képviselőiben, bankszámlaszámában bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 10 napon belül köteles értesíteni.

**XV. IRÁNYADÓ JOG**

A jelen szerződésre Magyarország joga, jogszabályai az irányadóak.

**XVI. JOGVITÁK RENDEZÉSE**

* 1. A megrendelő és a vállalkozó köteles minden tőlük telhetőt megtenni a jelen szerződés szerint felmerült bármely jogvita békés rendezése érdekében.
  2. Ha a Felek a köztük felmerült jogvitát a vonatkozó tárgyalások megkezdésétől számított 30 napon belül békés úton nem tudják rendezni, a jelen szerződés létezésével, értelmezésével, teljesítésével és megszűnésével kapcsolatos valamennyi jogvita tekintetében alávetik magukat a hatáskörrel és illetékességgel rendelkező bíróságnak.

**XVII. EGYEBEK**

* 1. A vállalkozó vállalja, hogy a szerződés teljesítésének teljes időtartama alatt tulajdonosi szerkezetét a megrendelő számára megismerhetővé teszi és a Kbt. 125. § (5) bekezdés szerinti ügyletekről a megrendelőt haladéktalanul értesíti.
  2. A vállalkozó az államháztartásról szóló törvény végrehajtásáról szóló 368/2011. (XII.13.) számú kormányrendelet 50. § (1a) bekezdésével összhangban kijelenti, hogy a nemzeti vagyonról szóló törvény CXCVI. törvény 3. § (1) bekezdés 1. pontja szerinti átlátható szervezetnek minősül. A vállalkozó köteles a fenti tény változása esetén arról haladéktalanul írásban tájékoztatni a megrendelőt.
  3. Amennyiben Vállalkozó a teljesítéshez alvállalkozót nem vesz igénybe, a kifizetést a Ptk. 6:130. § (1)-(2) bekezdése szerint teljesíti Megrendelő, a teljesítést követően benyújtott szerződésszerű és a jogszabályoknak megfelelő számla alapján, leigazolt szerződésszerű teljesítést/részteljesítést követően.
  4. Vállalkozó a szerződés megkötésének időpontjában, majd – a később bevont alvállalkozók tekintetében – a szerződés teljesítésének időtartama alatt köteles előzetesen a Megrendelőnek valamennyi olyan alvállalkozót bejelenteni, amely részt vesz a szerződés teljesítésében. Vállalkozó a bejelentéssel együtt köteles a Megrendelőnek az alvállalkozó megnevezésén, adószámán, elérhetőségén, a képviseletre jogosult személyén túl az ajánlattevői teljesítésen belül az alvállalkozói teljesítés várható százalékos arányát, valamint az alvállalkozói szerződés szerinti ellenszolgáltatás értékét megadni. Vállalkozó a szerződés teljesítésének időtartama alatt köteles az ajánlatkérőt tájékoztatni az alvállalkozók bejelentésben közölt adatainak változásáról.
  5. Vállalkozó nyilatkozik arról, hogy a szerződés teljesítéséhez nem vesz igénybe a közbeszerzési eljárásban előírt kizáró okok hatálya alatt álló alvállalkozót. Megrendelő részére e kötelezettség végrehajtásáról külön nyilatkozatot vagy más igazolást nem kell benyújtani. Vállalkozó köteles a Megrendelőnek az alvállalkozói teljesítést követően az ajánlattevői teljesítésen belül az alvállalkozói teljesítés tényleges százalékos arányát, valamint az ellenszolgáltatás teljesítésének időpontját és a kifizetett ellenszolgáltatás értékét bejelenteni.
  6. Vállalkozó a Kbt. 136. § (1) bekezdése alapján vállalja, hogy

- nem fizethet, illetve számolhat el a Szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)–kb) alpontja szerinti feltételeknek nem megfelelő társaság tekintetében merülnek fel, és amelyek a nyertes ajánlattevő adóköteles jövedelmének csökkentésére alkalmasak;

- a Szerződés teljesítésének teljes időtartama alatt tulajdonosi szerkezetét az ajánlatkérő számára megismerhetővé teszi és a Kbt. 143. § (3) bekezdése szerinti ügyletekről az ajánlatkérőt haladéktalanul értesíti.

**XVIII. MELLÉKLETEK**

Felek kijelentik, hogy a jelen szerződés mellékletei a szerződés elválaszthatatlan részét képezik, Felek azokat is aláírásukkal látják el. E szerződés az alábbi mellékletekből áll:

1. sz. melléklet: Közbeszerzési eljárás műszaki leírása (Műszaki követelmények)

2. sz. melléklet: Vállalkozó átláthatósági nyilatkozata

3. sz. melléklet: Alvállalkozó bejelentésére szolgáló nyilatkozatminta

4. sz. melléklet: Alvállalkozói teljesítés lejelentésére szolgáló nyilatkozatminta

A jelen szerződés 2 példányban, magyar nyelven készült, amelyekből 1 példány a vállalkozó, 1 példány pedig a megrendelőt illeti meg.

Felek kijelentik, hogy jelen szerződés és mellékletei tartalmazzák teljes szerződéses akaratukat.

Jelen szerződést a Felek, mint akaratukkal mindenben megegyezőt, elolvasás és értelmezés után írják alá.

|  |  |
| --- | --- |
| **EVIN Erzsébetvárosi Ingatlangazdálkodási Nonprofit Zrt.** | **………………...** |
| Aláírás:  ……………………………………..……. | Aláírás:  ………………………..…………... |
| **Dr. Halmai Gyula**  **vezérigazgató**  Megrendelő | ……………………..  ………………  Vállalkozó |
|  |  |
| Budapest, 2023. év ………. hó …… napján | Budapest, 2023. év ……….. hó ……. napján |

**1. sz. melléklet**

**Közbeszerzési eljárás műszaki leírása (Műszaki követelmények)**

**2. sz. melléklet**

**Vállalkozó Átláthatósági Nyilatkozata**

Alulírott **………………,** mint a **…………………** ügyvezetője nyilatkozom **büntetőjogi és polgári jogi felelősségem tudatában, hogy** **a nemzeti vagyonról szóló 2011. évi CXCVI. törvény 3. § (1) bekezdés 1 pontjának b) alpontja alapján átlátható szervezetnek minősül:**

A **………………..** olyan belföldi jogi személy, amely megfelel a következő feltételeknek:

* tulajdonosi szerkezete, a pénzmosás és a terrorizmus finanszírozása megelőzéséről és megakadályozásáról szóló törvény szerint meghatározott tényleges tulajdonosa megismerhető, **a tényleges tulajdonos neve, lakcíme:**

………………………

* Magyarországon rendelkezik adóilletőséggel;

* nem minősül a társasági adóról és az osztalékadóról szóló törvény szerint meghatározott ellenőrzött külföldi társaságnak.

Kelt.: 2023. ………………………

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**cégszerű aláírás**

**3. sz. melléklet**

**Alvállalkozó bejelentésére szolgáló nyilatkozatminta**

Alulírott **………………..** mint a **……………… (………………………………….)** képviseletére jogosult személy a Kbt. 138. § (3) bekezdésével összhangban nyilatkozom, hogy az EVIN Erzsébetvárosi Ingatlangazdálkodási Nonprofit Zrt. „***…………………….***” tárgyú szerződésének teljesítése során az alábbi alvállalkozót[[1]](#footnote-1) kívánjuk igénybe venni:

**alvállalkozó megnevezése:**

**adószáma:**

**elérhetősége:**

**a képviseletre jogosult:**

**az alvállalkozó által ellátott tevékenység:**

**a vállalkozói teljesítésen belül az alvállalkozói teljesítés várható százalékos aránya:**

**az alvállalkozói szerződés szerinti ellenszolgáltatás értéke:**

Nyilatkozom, hogy tudomásom van róla, hogy a szerződés teljesítésének időtartama köteles vagyok a Megrendelőt tájékoztatni az alvállalkozók bejelentésben közölt adatainak változásáról, mely kötelezettségemnek haladéktalanul eleget teszek.

Kelt: …………………………………………

Az alvállalkozó fent közölt adataiban az alábbi változások történtek[[2]](#footnote-2):

**alvállalkozó megnevezése:**

**adószáma:**

**elérhetősége:**

**a képviseletre jogosult:**

**az alvállalkozó által ellátott tevékenység:**

**a vállalkozói teljesítésen belül az alvállalkozói teljesítés várható százalékos aránya:**

**az alvállalkozói szerződés szerinti ellenszolgáltatás értéke:**

Kelt: …………………………………………

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**cégszerű aláírás**

**4. sz. melléklet**

**Alvállalkozói teljesítés lejelentésére szolgáló nyilatkozatminta**

Alulírott **………………..** mint a **……………… (………………………………….)** képviseletére jogosult személy a Kbt. 138. § (3) bekezdésével összhangban nyilatkozom, hogy az EVIN Erzsébetvárosi Ingatlangazdálkodási Nonprofit Zrt. „***…………………….***” tárgyú szerződésének teljesítése során az alábbi alvállalkozói[[3]](#footnote-3) teljesítés történt meg:

**alvállalkozó megnevezése:**

**adószáma:**

**elérhetősége:**

**a képviseletre jogosult:**

**az alvállalkozó által ellátott tevékenység:**

**a vállalkozói teljesítésen belül az alvállalkozói teljesítés tényleges százalékos aránya:**

**alvállalkozó felé ellenszolgáltatás kifizetésének időpontja:**

**az alvállalkozónak kifizetett ellenszolgáltatás értéke:**

Kelt: …………………………………………

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**cégszerű aláírás**

1. Minden igénybe venni kívánt alvállalkozóra külön kitöltendő. [↑](#footnote-ref-1)
2. Csak abban az esetben kell kitölteni, ha az alvállalkozói bejelentésben tett adatok változtak. [↑](#footnote-ref-2)
3. Minden igénybe venni kívánt alvállalkozóra külön kitöltendő. [↑](#footnote-ref-3)